ตลาดหุ้นเอเชียบวกคึก! สวนดาวโจนส์ปิดลบ หลังสหรัฐเผยข้อมูลศก.ซบเซา
ตลาดหุ้นเอเชียบวกคึก! สวนดาวโจนส์ปิดลบ หลังสหรัฐเผยข้อมูลศก.ซบเซา
26 พ.ค. 2564

ผู้สื่อข่าวรายงานว่า ตลาดหุ้นเอเชียเปิดบวกในวันนี้(26 พ.ค.64) ปรับตัวในแดนบวกและสวนทิศทางดัชนีดาวโจนส์ตลาดหุ้นนิวยอร์กปิดลบเมื่อคืนนี้ (25 พ.ค.) หลังสหรัฐเปิดเผยข้อมูลเศรษฐกิจที่ซบเซา 
โดยดัชนี SSE Composite ตลาดหุ้นจีนวันนี้ ณ เวลา 10.29 น. อยู่ที่ 3,593.16 จุด เพิ่มขึ้น 11.82 จุด หรือ +0.33%, ดัชนี NIKKEI 225 ตลาดหุ้นญี่ปุ่น ณ เวลา 10.29 น. อยู่ที่ 28,604.47 จุด เพิ่มขึ้น 50.49 จุด หรือ +0.18% และดัชนี HSI ตลาดหุ้นฮ่องกง ณ เวลา 10.29 น. อยู่ที่ 29,118.04 จุด เพิ่มขึ้น 207.18 จุด หรือ +0.72% ขณะที่ตลาดหุ้นไทยวันนี้ปิดทำการเนื่องจากเป็นวันหยุดราชการ
ทั้งนี้ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (25 พ.ค.) หลังสหรัฐเปิดเผยข้อมูลเศรษฐกิจที่ซบเซา ซึ่งรวมถึงดัชนีความเชื่อมั่นผู้บริโภคที่ต่ำกว่าการคาดการณ์ในเดือนพ.ค. นอกจากนี้ การร่วงลงอย่างหนักของหุ้นกลุ่มพลังงานยังเป็นอีกปัจจัยที่ฉุดตลาดหุ้นนิวยอร์กปิดในแดนลบ
โดยดัชนีเฉลี่ยอุตสาหกรรมดาวโจนส์ปิดที่ 34,312.46 จุด ลดลง 81.52 จุด หรือ -0.24% ดัชนี S&amp;P500 ปิดที่ 4,188.13 จุด ลดลง 8.92 จุด หรือ -0.21% ดัชนี Nasdaq ปิดที่ 13,657.17 จุด ลดลง 4.00 จุด หรือ -0.03%
ตลาดหุ้นนิวยอร์กปิดตลาดอ่อนแรงลงหลังการเปิดเผยข้อมูลเศรษฐกิจที่อ่อนแอของสหรัฐ โดยผลสำรวจของ Conference Board ซึ่งเป็นสถาบันวิจัยเศรษฐกิจ ระบุว่า ดัชนีความเชื่อมั่นของผู้บริโภคสหรัฐปรับตัวลงสู่ระดับ 117.2 ในเดือนพ.ค. จากระดับ 117.5 ในเดือนเม.ย. และต่ำกว่าตัวเลขคาดการณ์ของนักวิเคราะห์ที่ระดับ 119.2 เนื่องจากผู้บริโภคมีความวิตกกังวลต่อแนวโน้มเศรษฐกิจจากผลกระทบของการแพร่ระบาดของไวรัสโควิด-19 และการชะลอตัวของตลาดแรงงาน
ทางด้านกระทรวงพาณิชย์สหรัฐรายงานว่า ยอดขายบ้านใหม่ลดลง 5.9% สู่ระดับ 863,000 ยูนิตในเดือนเม.ย. ซึ่งต่ำกว่าที่นักวิเคราะห์คาดการณ์ที่ระดับ 970,000 ยูนิต โดยยอดขายบ้านใหม่ได้รับผลกระทบจากราคาบ้านที่สูงขึ้น
ขณะเดียวกันนักลงทุนจับตาการเปิดเผยตัวเลขผลิตภัณฑ์มวลรวมภายในประเทศ (GDP) ไตรมาส 1/2564 (ประมาณการครั้งที่ 2) ของสหรัฐในวันพฤหัสบดี และดัชนีราคาการใช้จ่ายเพื่อการบริโภคส่วนบุคคล (PCE) ในวันศุกร์นี้ โดยดัชนี PCE นับเป็นมาตรวัดอัตราเงินเฟ้อที่เฟดให้ความสำคัญ
ส่วนข้อมูลเศรษฐกิจด้านอื่นๆของสหรัฐที่มีกำหนดเปิดเผยในสัปดาห์นี้ได้แก่ จำนวนผู้ขอรับสวัสดิการว่างงานรายสัปดาห์, ยอดสั่งซื้อสินค้าคงทนเดือนเม.ย. และยอดทำสัญญาขายบ้านที่รอปิดการขาย (pending home sales) เดือนเม.ย.